فرانسادا ۱۷ نوامبردا باشلایان ساری جیلیتقالی‌لارین ائیلملرینین ۴۳ مین انسانین ایشسیز قالماسینا سبب اولدوغو بیلدیریلدی.
فرانسا اقتصاد باخانلیغینین بیلگیلرینه گؤره، ساری جیلیتقالی‌لارین ائیلملرینین باشلاماسین‌دان بو یانا شیرکتلرین اوغرادیغی ضررلر سببی ایله ۴۳ مین اینسان ایشسیز قالدی.
ایشسیز قالان بو شخصلرین دؤولته هزینه‌سنین ان آز ۲۸ میلیون یورو اولدوغو بیلدیریلدی.
اقتصادی ایشلردن سوروملو دؤولت باخانی آگنس پانیر روناشر، گؤستریلرین تیجارت‌ده یوزده ۲۵ قازانج ایتکی‌سینه سبب اولدوغونو وورغولادی.
اولوسال آلیش وئریش مرکزلری شوراسین‌دان تخمیناً ۱۰ گون اؤنجه وئریله‌ن یازی‌لی آچیقلامادا، ائیلملرین باشلاماسین‌دان بو یانا آلیش وئریش مرکزلرین‌ده‌کی  مشتری ساییسین‌دا اؤنملی آزالما باش وئردیگی بیلدیریلمیشدی.
آچیقلامادا، ۸۰۰ آلیش وئریش مرکزینین اولدوغو اؤلکه‌ده گؤستریلر سببیله ۲۸۰ مرکزین اوغرادیغی ضررین ۲ میلیارد یورو اولدوغو قید ائدیلمیشدی.
فرانسادا یاناجاق قیمتلرینین آرتماسینا و اقتصادی شرایطین پیسلشمه‌سینه تپکی اولاراق ۱۷ نوامبردا باشلایان، آنجاق داها سونرا پرزیدنت امانوئل مکرون رهبرلیگینه قارشی اؤفکه و عصیانا چئوریله‌ن ساری جیلیتقالی‌لارین ائیلملری، اؤلکه‌ده سون ایللرین ان شدت‌لی اعتراضی حالینا چئوریلدی.
عموما، شهر مرکزلرین‌ده‌کی یوکسک ایجاره‌لر ندنی ایله اطراف بؤلگه‌لره یئرلشنلردن اولوشان گؤستریچیلر، مکرون و رهبرلیین‌دن اقتصادی شرطلرین یاخشیلاشدیریلماسینی طلب ائدیر.
ساری جیلیتقالیلار، هابئله حیاتلارینی یاخین‌دان ماراقلان‌دیراجاق مسئله‌لر و بونونلا باغلی چیخاجاق قانونلارین رفراندوم یولویلا خالقا وئریلمه‌سینی ایستییر.
میتینگلرده، بو آنا قدر ۱۰ نفر حیاتینی ایتیررکن ۴ مین ۵۰۰دن آرتیق انسان گؤزآلتینا آلیندی، مین‌دن چوخ انسان یارالاندی.
